أكيرا كوروساوا

اكيرا كوروساوا (ب #تحويل ) (23 مارس 1910 - 6 شتنبر 1998) كان مخرج افلام و رسام جاپوني دار شي 30 فيلم ف الكاريير ديالو اللي شدات كتر من خمسين عام. كيتعتابر واحد من اعظم صناع الافلام وواحد من اللي عندهم تاتير كبير ف تاريخ السينيما. كوروساوا بيّن على واحد الزعامة و الديناميكيا، حيت تاتر بزاف ب السينيما الغربية ولايني واخا هكاك تيبقى مختالف عليها؛ شارك ف ݣاع المراحل و الادوار ديال انتاج الافلام. و كانت لافلام ديالو عندها شعبية كبيرة عند عشاق السينيما ف العالم. دخل كوروساو صناعة السينيما الجاپونية عام 1936، و خدم فيها رسام ولكن ما طولش. بعد سنوات ديال الخدمة ف بزاف ديال الافلام كـ مساعد ديال لمخرج و كاتب سيناريو، قدم اول عمل ليه كمخرج ف الحرب العالمية التانية ب الفيلم ديالو الشهير ديال الاكشن اللي العنوان ديالو "سانشيرو سوݣاتا" (1943). بعد الحرب، جا فيلم "الملاك السكران" (1948) اللي لقى اعجاب النقاد، حيت قدم كوروساوا الفنان اللي ما كانش معروف ف ديك الوقيتة طوشيرو ميفوني اللي لعب دور رئيسي، و هاكدا فرض راسو و تبت سمعتو كـ واحد من اهم المخرجين الشباب ف الجاپون. من بعد شاركو هاد الجوج ف تقديم خمسطاش فيلم خرين. "راشومون" (1950)، اللي تعرض للمرة لولى ف طوكيو، ما كانش حتى واحد كيتوقع بلي غادي يدي جائزة السبع الذهبي ف مهرجان البندقية السينيمائي عام 1951. نجاح الفيلم تجاريا و نقديا فتح السوق السينمائية الغربية للمرة اللولة قدام الصناعة السينمائية الجاپونية، و اللي خلى افلام ديال مخرجين جاپونيين خرين يبانو. كوروساوا كان ف الوقيتة ديال الخمسينات و الستينات كيخرج فيلم كل عام، بحال ايكيرو "Ikiru" (1952)، الساموراي السبعة (1954)، عرش الدم (1957)، يوجيمبو (1961)، و عالي و هابط (1963)، اللحية لحمرا (1965). بعد الستينات، ولى ما يكنتجش بزاف، واخا هكاك، الافلام ديالو اللي جات من بعد، بما فيها جوج افلام اللخرين ديالو كاݣيموشا (1980) و ران (1985) لقاو اعجاب كبير. ف التسعينات، جاب جائزة د الاوسكار على انجاز مدى لحياة. بعد الوفاة ديالو تعطات لو السمية ديال "اسيوي القرن" ف فئة "الفن، الاداب، و الثقافة" من عند مجلة اسيان و ريزو سي ان ان. حيث لقاو بلي هوّ من بين خمسة د الناس اللي ساهمو بزاف ف تحسين الوضع ف اسيا ف القرن العشرين. و بسباب لكاريير لكبيرة ديالو تكرم ف بزاف ديال العروض، الدراسات النقدية، التصاور، الطباعة و الڤيديو، و ف بزاف ديال اشهارات الاستهلاك. الولادة و البدية. تولد كوروساوا ف 23 مارس 1910 ف واحد الضَّاحِيَة ديال العاصمة طوكيو، و هو من واحد الفاميلة عريقة ديال الساموراي، باه اِسامو (1864-1948) من مدينة اكيتا، كان مدير ديال واحد الاعدادية تابعة ل معهد التربية البدنية اللي تابع للجيش، اما الواليدة ديالو شيما (1870-1952) فا هي من فاميلة كتدير التجارة ف اوساكا. اكيرا كان هو الولد التامن و الصغير ف فاميلة لاباس عليها. جوج من خوتو كانو ديجا ف سن الرشد منين يا الله تولد هو، و واحد خور كان توفى، و خلى كوروساوا يكبر مع تلاتة ديال خواتاتو و خو واحد. زيادة على التمارين البدنية، كان ايسامو كوروساوا منفاتح بزاف على التقاليد الغربية. داكشي اللي خلاه يعتبر بلي المسرح و التصاور المتحركة يقدر يفيدو ف التعليم. و كان تيشجع ولادو باش يتفرجو ف الافلام. الشاب اكيرا شاف اول فيلم ليه وهو يا الله عندو ست سنين. كان لمعليم ديالو تاتشيكاوا ف المدرسة الابتدائية عندو تاتير كبير عليه، حيت الممارسات التعلمية التقدمية خلات هاد التلميد يبغي الرسيم اولاً و التعليم بشكل عام. و ف هاد الوقيتة، تعلم هاد التلميد حتى فن الخط. و المقاتلة ب السيف ف لعبة كينو. الافلام ديالو لولى. من بين الاعمال ديالو المهمة بعد الحرب، فيلم "الجمعة لواعرة" ("Subarashiki nichiyobi" 1947)، واللي طغى فيه الجانب الانساني، و "الملاك السكران" ("Yoidore tenshi" 1948) و هو فيلم كحل بان فيه لمرة اللولة الممتل طوشيرو ميفوني. كوروساوا حقق اول نجاح عالمي ليه مع فيلم "راشومون" (1950)، كان الفيلم طوپ ف جميع الجوانب، ف التصوير و ف الحركات ديال الكاميرا اللي كانت متقونة بزاف، و اللعب ديال الممتلين، و اخيرا القصة اللي كتهضر على اشخاص شاهدين على جريمة فظيعة، و كل واحد تيحاول يوصفها ب طريقتو. هاد الفيلم خدا جائزة "السبع الذهبي" ف مهرجان البندقية ديال السينيما عام 1951، و كان اول فيلم جاپوني كيحقق هاد السبق. بفضل هاد الشهرة، ولى "كوراساو" اكتر حرية ف الاعمال ديالو، و خرج فيلم "لمكلخ" عام 1951 من رواية ديال لكاتب الروسي فيودور دوسطوييڤسكي، ثم "ايكيرو" عام 1952 على قيمة الحياة، الشيخوخة و البيروقراطية، و كان اللعب ديال الممتل طاكاشي شيمورا ف هاد الفيلم متميز. الطوپ ديالو. بفضل السمعة العالمية اللي حصل عليها، تمكن كوروساوا باش يقنع ستوديو طوهو باش يوفرو ليه ميزانية تجاوزات 300 مليون ين باش يكمل الفيلم ديالو الساموراي السبعة (1954). بقات هاد الميزانية ل مدة طويلة هي لكبيرة ݣاع ف تاريخ السينيما الجاپونية. الفيلم كان ناجح بزاف، واخا ستوديوات طوهو حيدو كتر من ساعة من النسخة الاصلية. بعد النجاح ديال فيلم "الساموراي السبعة" ("Shichinin no samurai" 1954)، لقى كوروساوا عتراف عالمي من الجمهور و النقاد. واخا الافلام ديالو موديل جاپوني، كوروساوا تاتر بزاف ب الافلام الميريكانية ف العصر الدهبي ديالها، و هادشي اللي خلى الافلام ديالو تكون مقبولة و تلقى اعجاب من المشاهد الغربي. وسع الدائرة ديال المصادر ديالو و قتابس من اعمال بزاف ديال الادابا الغربيين بحال: ماكسيم ݣوركي و الرواية ديالو "ف الاعماق" (1957)، "اد ماك رين" ف "بين السما و الجحيم" ("Tengoku to jogoku" 1963)، و ويليام شيكسپير ف "قصر العناكب" ("Kumonoso-Jo" 1957) على مسراحية "ماكبيث"، ولا "ران" (1985) على مسراحية "الملك لير". و الفيلم اللخر، كيبين التوافق و الانسجام الكبير بين المحتوى مع الطريقة، الاخراج و الحوار، كيركز الفيلم على مشاهد عامرة ب الحركات البصرية، بحال داكشي اللي تيكون ف المعارك، كيما تيهضر بشكل شاعري شي مرات، و ساخر شي مرات على مواضيع د الشاراف و الخيانة، الممتل تاتسويا ناكاداي دار واحد من افضل الادوار ديالو ف هاد الفيلم. دار كوروساوا افلام خرين بحال "لحصن لمخفي" ("Kakushi yoride no san akunin" 1958)، "يوجيمبو" ("Yojimbo" 1961) اللي حقق نجاح كبير، الشي اللي خلى المخرج الطالياني "سيرجيو ليوني" يعاود يقتابس منو الفيلم الغربي ديالو اللي العنوان ديالو "كمشة د الدولارات" ("A Fistful Of Dollars" 1964). بعد هادشي، دار فيلم "سانجورو" ("Sanjuro" 1962) اللي جا بحال تكميلة ديال لفيلم "يوجيمبو"، و "مول اللحية الحمرا" ("Akahige" 1965)، هاد الفيلم هدا شكل منعطف مهم ف الكاريير ديال "كوروساوا" ل عدة اسباب، منها بلي كان لفيلم اللخر ديالو لي تصور ب البيض و لكحل، كيما كانت لمرة اللخرة لي غادي يتعاون فيها مع لمومتيل لمفضل ديالو طوشيرو ميفوني، و منها بلي ستوديوات التصوير الجاپونية (طوهو ب الخصوص) ما بقاتش كاتدعمو، و هكا كان عليه من ديك الوقيتة يقلب على مصادر خرة باش يمول الافلام ديالو. الوقيتة الخايبة ديالو. خرج كوروساوا اول فيلم ليه ب اللوان الطبيعية، دوديسكادين ("DodesuKaden" 1970)، من رواية شوݣورو ياماموطو. هاد الفيلم كيصور ب طريقة مؤترة و مظلمة الحياة اليومية ف الكاريانات د لقصدير ف الضواحي ديال طوكيو. بعد نهاية الحرب العالمية التانية، بان من هاد الفيلم بلي تاتر بزاف ب موجة الواقعية الجديدة اللي جابوها المخرجين الطاليانيين و هزو المشعل ديالها ف الستينات، كيما يمكن نشوفو بعض عناصر الرواية الروسية الكلاسيكية اللي تاتر بيها و جبد منها بزاف ديال الافلام ديالو، ب تصوير هاد المعاناة ب طريقة درامية، كان التعبير التصويري الجاپوني حاضر ب قوة و تيبان ف حدة اللوان ف الطابلوات و لمشاهد اللي كيعرضها الفيلم. كان العمل جديد و ما مالوفش ف هاديك الوقيتة، داكشي اللي خلاه يعرف فشلان كبير حيت الجمهور مافهمش لميصاج ديال المخرج. بعد هاد الفشلان دخل كوروساوا فو حدة من اخيب فترات حياتو، و تحبط ل درجة حاول ينتاحر. بعد سنوات، بداو النقاد تيشوفو ف "الدياسكادين" عمل محوري و عظيم ماشي غير ف حياة كوروساوا ولكن ف تاريخ السينيما العالمية. المرحلة اللخرة. بعد فترة لخوا اللي داز منها، دار فيلم ديرسو اوزالا ("Dersou Ouzala" 1975) ب دعم روسي، و هكا خرج الفيلم اللي جاب به جايزة اوسكار كـ افضل فيلم برّاني. لقى كوروساوا صعوبة كبيرة باش يضبر ف تمويل جاپوني للافلام ديالو، ولكن الدعم جاه من منتجين كبار ف ميريكان عجباتهم الاعمال ديالو و تاترو بيها و قررو يمدو ليه يد المساعدة بحال: جورج لوكاس و فرانسيس فورد كوپولا، و هاكدا خرج كاݣيموشا (Kagemusha 1980)، و فيه كيعرض قصة واحد من المحاربين الكبار ف القرون الوسطى، و كيفاش حاولو الاتباع ديالو يخبيو حقيقة الوفاة ديالو، الفيلم جاب جائزة "السعفة الذهبية" ف مهرجان كان السينمائي. صحابو الميريكانيين عطاو ليه فرصة مرة خرى باش يعبر على الموهبة ديالو و يطلق الافكار ديالو، و كانو افلامو اللخرين بحال "احلام" ("Konna yume o mita" 1990) و هي مجموعة ديال القصص كتهضر على مواضيع مختالفة من الحياة، و راپسوديا ف غشت (Rhapsody in August 1991) و فيه كتعرض واحد السيدة كبيرة ف العمر الدكريات ديالها على القنبولة الدرية اللي طاحت على ناݣاساكي. كوروساوا دار لفيلم اللخر ليه ف الجاپون عام 1993 اللي العنوان ديالو ماضاضايو Madadayo ("باقي ماشي دابا").